**»****TRAJNOSTNI PRIHODI ZAPOSLENIH«**

**Evropski teden mobilnosti poteka vsako leto med 16. in 22. septembrom. Tema 24. izvedbe Evropskega tedna mobilnosti je »Mobilnost za vse!«** Mobilnost za vse je namenjena zagotavljanju dostopnosti do trajnostnega prevoza za vse skupine prebivalcev, ne glede na njihov dohodek, lokacijo, spol, starost ali sposobnosti. Veliko ljudi se sooča z visokimi stroški prevoza ali pomanjkanjem prevoznih možnosti, ki bi ustrezale njihovemu fizičnemu stanju ter omogočile varno in zdravo mobilnost. Vse to omejuje njihov dostop do delovnih mest, izobraževanja, zdravstvenih storitev in drugih ključnih dejavnosti. Ta pojav imenujemo prevozna revščina.

V občini Destrnik se v sklopu Evropskega tedna mobilnosti lotevamo akcije »Trajnostni prihodi zaposlenih«, s katero želi spodbuditi bolj trajnostne, okolju prijazne in zdrave oblike prihoda na delo. K sodelovanju vabimo vse občane ter delovne migrante, ki se vsakodnevno vozijo na delovno mesto v območje občine, da se pridružijo pobudi in v čim večji meri izberejo alternativne načine prevoza, kot so hoja, kolesarjenje, skupinski prevoz ali uporaba javnega prevoza.

*Različne oblike aktivne mobilnosti (na primer hoja ali kolesarjenje), uporaba javnega prevoza kot tudi sopotništvo in souporaba avtomobila pomenijo nižje stroške za posameznika, povzročajo pa tudi manj okoljske škode in prinašajo manj negativnih učinkov na zdravje. Večja uporaba varčnih načinov mobilnosti pomeni tudi številne pozitivne posledice – na primer manjše javnozdravstvene stroške zaradi manjšega števila nesreč in bolezni, več javnega prostora, namenjenega premikanju in druženju (avtomobil je najbolj potraten »uporabnik« prostora), kot tudi bolj zadovoljno skupnost*

*Razmislite, kako lahko spremenite svoje navade gibanja. Se gibate dovolj? Na katerih poteh lahko avto zamenja hoja, kolesarjenje? Kako lahko gibanje izkoristite za druženje? Lahko s spremembo potovalnih navad pripomorete k povečanju dnevne telesne aktivnosti?*

**»Pravila igre«**

**1. POTUJ TRAJNOSTNO**. Vsak udeleženec, ki se bo prijavil bo prejel tabelo, kjer bo beležil svoje prihode v službo. **Vsak** udeleženec, ki posreduje izpolnjen seznam in vsaj **1 fotografijo** na katerem je dokaz **trajnostnega prihoda v službo** (primer: slika parkiranega kolesa, »selfi« hoje do službe, fotografija souporabe avtomobila, ipd.) bo **prejel praktično nagrado Evropskega tedna mobilnosti.**

**2**. **OBJAVI SVOJO SPREMEMBO POTOVANJA SOCIALNEM OMREŽJU.** Če **objavite fotografijo** svojega trajnostnega prihoda v službo na svojem socialnem omrežju in v objavi označite profil Občine Destrnik ali pošljite link do vaše objave na naslov obcina.destrnik@destnik.si **boste sodelovali v** **dodatnem nagradnem žrebanju za tri praktične s trajnostjo povezane nagrade.**

**OBJAVE NA SOCIALNIH OMREŽJIH**

Na facebooku @ <https://www.facebook.com/obcina.destrnik>

Izžrebani nagrajenci nagrado prevzemajo na Občini Destrnik v roku 14 dni. S sodelovanjem v nagradni igri, se šteje, da uporabnik sprejema splošne pogoje sodelovanje v nagradni igri.

**KAKO LAHKO SODELUJETE?**

**PRIJAVA**

Prijavite se na: [obcina.destrnik@destrnik.si](mailto:obcina.destrnik@destrnik.si)

Ob prijavi navedite: **Ime in priimek, organizacijo iz katere prihajate**

Ob prijavi boste prejeli na vaš e naslov koledar prihodov, kjer boste beležili svoje prihode.

**KAKO POTEKA IZPOLJEVANJE KOLEDARJA?**

**Za vsak posamezni dan označite način prihoda v službo:**

**•** Trajnostni prihod (s kolesom, peš, javnim prevozom, sopotnik v avtomobilu, ipd.)

• Avtomobil

• Odsoten (dopust, bolniška, prost dan, vikend)

Če ste se akciji priključili kasneje kot 1. 9. 2025, potem v tabeli okenca za že pretekle dneve pustite prazna.

**POMEMBNI DATUMI:**

* Prijave potekajo od ponedeljka **25. 8. 2025,** do vključno petka **12. 9. 2025**.
* Pričetek akcije: **1. 9. 2025.**
* Konec akcije: **30. 9. 2025**.
* Vrnjen izpolnjen koledar do **3. 10. 2025.**
* Žrebanje nagrad **6. 10. 2025**, rezultati bodo objavljeni na uradni spletni strani Občine Destrnik <https://www.destrnik.si/>

**Varovanje osebnih podatkov**

Sodelujoči dovoljujejo, da se v primeru prejema nagrade, za namene izvedbe akcije in žrebanja objavi ime sodelujočega. Osebni podatki se ne bodo uporabili za nobene druge namene, razen za potrebe izvedbe žrebanja nagrad in za anonimno statistično obdelavo v okviru samega projekta (poročanje o številu sodelujočih v akciji). Organizator akcije se zavezuje, da bo posredovane podatke varoval v skladu z Zakonom o varstvu osebnih podatkov (ZVOP-2). Vsi posredovani podatki bodo obravnavani strogo zaupno in za namen, zaradi katerega so bili posredovani. Pri obravnavi posredno in neposredno posredovanih podatkov nas obvezuje Zakon o varstvu osebnih podatkov, s katerim se določajo pravice, obveznosti, načela in ukrepi, s katerimi se preprečujejo neustavni, nezakoniti in neupravičeni posegi v zasebnost in dostojanstvo posameznika oziroma posameznice pri obdelavi osebnih podatkov.

Za dodatne informacije se lahko obrnete na e-naslov [obcina.destrnik@destrnik.si](mailto:obcina.destrnik@destrnik.si).

Županja Občine Destrnik

Vlasta Tetičkovič-Toplak